## Odluka o gradskim porezima Grada Kutine

### NN 142/2010 (17.12.2010.), Odluka o gradskim porezima Grada Kutine

GRAD KUTINA

3608

Na temelju čl. 3. i 30. Zakona o financiranju jedinica lokalne i područne (regionalne) samouprave (»Narodne novine« br. 117/93, 69/97, 33/00, 127/00, 59/01, 107/01, 117/01, 150/02, 147/03, 132/06, 26/07), članka 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08 i 36/09), te članka 32. Statuta Grada Kutine (Službene novine Grada Kutine 6/09), Gradsko vijeće Grada Kutine na 15. sjednici održanoj 8. prosinca 2010. godine donijelo je

ODLUKU

O GRADSKIM POREZIMA GRADA KUTINE

Članak 1.

Ovom Odlukom utvrđuju se stope, visina, te način obračuna i plaćanja gradskih poreza koji su vlastiti izvor prihoda Grada Kutine.

Članak 2.

Gradski porezi jesu:

1. prirez porezu na dohodak

2. porez na potrošnju

3. porez na tvrtku ili naziv

4. porez na korištenje javnih površina

Članak 3.

Stope i visina, način obračuna i plaćanja gradskih poreza propisani su ovom Odlukom i Zakonom o financiranju jedinica lokalne i područne (regionalne) samouprave.

PRIREZ POREZU NA DOHODAK

Članak 4.

Obveznici poreza na dohodak koji na području Grada Kutine imaju prebivalište ili uobičajeno boravište plaćaju prirez porezu na dohodak po stopi od 12 %.

Osnovicu za obračun prireza porezu na dohodak čini ukupan iznos obračunatog poreza.

POREZ NA POTROŠNJU

Članak 5.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 6.

Obveznik poreza na potrošnju je pravna i fizička osoba koja pruža ugostiteljske usluge na području Grada Kutine.

Osnovica za obračun poreza na potrošnju je prodajna cijena pića po kojoj se piće proda u ugostiteljskim objektima, bez poreza na dodanu vrijednost.

Članak 7.

Porez na potrošnju plaća se po stopi od 3 % na osnovicu iz čl. 6.

Porez na potrošnju se obračunava i plaća u rokovima i na način propisan u Zakonu o porezu na dodanu vrijednost.

POREZ NA TVRTKU ILI NAZIV

Članak 8.

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Osobe iz stavka 1. ovog članka koje u svom sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Porez na tvrtku ili naziv porezni obveznik plaća Gradu Kutini ako na području Grada Kutine ime sjedište ili prebivalište ili uobičajeno boravište. Porez na tvrtku ili naziv plaća Gradu Kutina i porezni obveznik koji nema na području Grada Kutine sjedište ili prebivalište ili uobičajeno boravište, ali ima poslovnu jedinicu.

Članak 9.

Porez na tvrtku ili naziv plaćaju godišnje za svaku istaknutu tvrtku:

1. Pravne osobe (klasificirane prema kriterijima propisanim Zakonom o računovodstvu)

– veliki poduzetnici ……….…2.000,00 kn

– srednji poduzetnici ………..1.500,00 kn

– mali poduzetnici ……………..640,00 kn

2. Fizičke osobe plaćaju godišnje porez na tvrtku ili naziv 640,00 kn

3. Fizičke osobe plaćaju godišnje porez na tvrtku ili naziv 400,00 kn ako se bave slijedećim djelatnostima:

– Uzgoj jednogodišnjih usjeva

– Uzgoj višegodišnjih usjeva

– Uzgoj sadnog materijala i ukrasnog bilja

– Uzgoj stoke, peradi i ostalih životinja

– Mješovita proizvodnja

– Pomoćne djelatnosti u poljoprivredi i djelatnosti koje se obavljaju nakon žetve usjeva

– Prerada i konzerviranje voća i povrća

– Priprema i predenje tekstilnih vlakana

– Proizvodnja ostalog tekstila

– Proizvodnja odjeće, osim krznene odjeće

– Proizvodnja ostale kukičane odjeće

– Proizvodnja ostalih proizvoda od drva, proizvoda od pluta, slame i pletarskih materijala

– Proizvodnja proizvoda od papira i kartona

– Tiskanje i uslužne djelatnosti povezane s tiskanjem

– Proizvodnja proizvoda od gume

– Proizvodnja proizvoda od gline za građevinarstvo

– Proizvodnja proizvoda od betona, cementa i gipsa

– Obrada i presvlačenje metala, strojna obrada metala

– Proizvodnja ostalih gotovih proizvoda od metala

– Računovodstvene, knjigovodstvene i revizijske djelatnosti; porezno savjetovanje

– Fotografske djelatnosti

– Prevoditeljske djelatnosti i usluge tumača

– Iznajmljivanje i davanje u zakup (leasing) ostalih predmeta za osobnu uporabu i kućanstvo

– Uslužne djelatnosti uređenja i održavanja krajolika

– Popravak ostalih predmeta za osobnu uporabu i kućanstvo

– Pranje i kemijsko čišćenje tekstila i krznenih proizvoda

Tvrtkom ili nazivom, u smislu ovog članka, smatra se ime pravne ili fizičke osobe pod kojim trgovačko društvo ili obrt posluje, osim natpisa na klupama, stolovima, otvorenim prodajnim mjestima na tržnici na kojima se prodaju živežne namirnice, te natpisi što ih trgovačka društva koja se bave građevinarstvom ističu na gradilištima.

Članak 10.

Porez na tvrtku ili naziv plaća se unaprijed za tekuću godinu, u roku od 15 dana od dana dostave rješenja kojim je porez na tvrtku ili naziv utvrđen.

Obveznik poreza na tvrtku ili naziv dužan je naziv tvrtke, prijavu ili odjavu tvrtke, promjenu naziva tvrtke i svaku drugu promjenu, što utječe na visinu poreza, prijaviti Upravnom odjelu za financije, proračun, javne prihode i gradsku riznicu Grada Kutine u roku od 15 dana od dana upisa u registar odnosno nastale promjene.

Ako se pravna ili fizička osoba – obveznik poreza na tvrtku ili naziv upiše u registar tijekom godine porez na tvrtku ili naziv plaća se proporcionalno broju mjeseci do kraja tekuće godine, uključujući i mjesec u kojem je obveznik upisan.

Plaćanje poreza na način utvrđen u stavku 3. ovog članka primjenjivat će se i za slučaj kada se obveznik ispiše iz registra tijekom godine, uključujući i mjesec kada je obveznik ispisan.

Članak 11.

Porez na tvrtku ili naziv ne plaćaju:

1. obveznici poreza na tvrtku ili naziv koji ne obavljaju djelatnost

Smatra se da pravna ili fizička osoba ne obavlja djelatnost ako u prethodnom poreznom razdoblju nije ostvarila prihod u smislu odredbi zakona i podzakonskih akata kojima se uređuje porez na dobit, iskazan u prijavi poreza na dobit, odnosno nije ostvarila poslovne primitke u smislu odredbi zakona i podzakonskih akata kojima se uređuje porez na dohodak, iskazane u knjizi primitaka i izdataka.

Kao dokaz za oslobođenje od plaćanja poreza porezni obveznik dužan je gradskom Upravnom odjelu za financije, proračun, javne prihode i gradsku riznicu dostaviti potrebnu dokumentaciju izdanu od nadležnog tijela, do 31.3. godine za koju se utvrđuje porez.

2. pravne i fizičke osobe u prvoj godini poslovanja

3. tijela državne uprave, jedinice lokalne i područne (regionalne) samouprave, ustanove jedinica lokalne i područne (regionalne) samouprave, te druga tijela, ustanove, udruge i savezi koja nisu obveznici poreza na dobit sukladno Zakonu o porezu na dobit.

4. trgovačka društva koja zapošljavaju invalide, ako od ukupnog broja zaposlenih zapošljavaju 40 % ili više invalidnih osoba, rehabilitiranih osoba i osoba koje su na rehabilitaciji, te fizičke osobe invalidi domovinskog rata koji samostalno obavljaju djelatnost

5. obveznici poreza na tvrtku ili naziv ako se bave sljedećim djelatnostima:

– Djelatnosti socijalne skrbi sa smještajem za starije osobe i osobe s invaliditetom

– Popravak obuće i proizvoda od kože

– Popravak satova i nakita

POREZ NA KORIŠTENJE JAVNIH POVRŠINA

Članak 12.

Porez na korištenje javnih površina plaćaju pravne i fizičke osobe kojima je Grad Kutina odobrio privremeno korištenje javne površine.

Pod javnim površinama podrazumijevaju se površine u općoj upotrebi prema zemljišno-knjižnoj evidenciji kojima po posebnim propisima upravlja Grad Kutina (ulice, trgovi, nogostupi, zelene površine, parkovi, parkirališta i dr.)

Članak 13.

Za korištenje javne površine porez se plaća za svaki m² površine dnevno i to:

1. U gradskom području I. zone 2,00 kn

2. U gradskom području II. zone 1,00 kn

3. U gradskom području III. zone 0,50 kn

Članak 14.

Zone gradskih područja u smislu članka 13. ove Odluke definirane su Odlukom o komunalnoj naknadi Grada Kutine.

Članak 15.

Porez na korištenje javnih površina ne plaća se na javne površine za koje je sklopljen ugovor o zakupu zemljišta za postavljanje kioska, terasa i drugih montažnih naprava.

Od plaćanja poreza na korištenje javnih površina izuzimaju se aktivnosti za predizborne, humanitarne, kulturne, sportske, prosvjetno-edukativne i zdravstvene usluge.

Članak 16.

Porez na korištenje javnih površina plaća se u roku od 15 dana od dana dostave rješenja o razrezu tog poreza.

RAZREZ I NAPLATA POREZA

Članak 17.

Razrez i naplatu prireza porezu na dohodak i poreza na potrošnju u ime i za račun Grada Kutine vršit će Ministarstvo financija – Porezna uprava, Ispostava Kutina.

Razrez i naplatu poreza na tvrtku ili naziv i poreza na korištenje javnih površina vršit će Upravni odjel za financije, proračun, javne prihode i gradsku riznicu Grada Kutine.

Glede razreza, naplate, žalbe, obnove postupka, zastare, kaznenih i prekršajnih sankcija, te drugih postupovnih odredaba pri razrezu i naplati gradskih poreza iz ove Odluke primjenjuju se propisi o koji reguliraju predmetno područje, Opći porezni zakon i Zakon o financiranju jedinica lokalne i područne (regionalne) samouprave.

PRIJELAZNE I ZAVRŠNE ODREDBE

Članak 18.

Stupanjem na snagu ove Odluke prestaje važiti Odluka o gradskim porezima (Službene novine Grada Kutine br. 9/01, 8/02, 3/03, 6/04, 9/06, 4/07, 6/10)

Članak 19.

Ova Odluka će se objaviti u Službenim novinama Grada Kutine i »Narodnim novinama«, a stupa na snagu osmog dana od dana objave u »Narodnim novinama«.

Klasa: 021-01/10-01/2

Urboj: 2176/03-02-10-15/3

Kutina, 8. prosinca 2010.

Predsjednik Gradskog vijeća
Zlatko Babić dipl. ing., v. r.

Odluka, NN 142/2010-3608